Zagreb, 7. lipnja 2019.

**PRIOPĆENJE KOORDINACIJE ZA INTEGRACIJU POVODOM 6. TJEDANA IZBJEGLICAma!**

**Upoznajmo se, promijenimo perspektivu!**

**Koordinacija za integraciju, neformalna mreža organizacija civilnog društva koje kroz svoj rad pružaju podršku izbjeglicama u integraciji, šesti puta za redom organizira Tjedne IZBJEGLICAma! niz javnih događanja kojima poziva građane da se upoznaju s novim članovima hrvatskog društva.**

U Republici Hrvatskoj je od 2006. godine odobreno 793 međunarodnih zaštita, a u Hrvatskoj se trenutno nalazi oko 260 ljudi koji traže međunarodnu zaštitu. Također, Hrvatska je uključena u program preseljenja i premještanja izbjeglica iz Turske i Grčke, a uz samo smještanje ljudi odgovornost njihovog aktivnog uključivanja u društvo, u čemu veliku ulogu imaju lokalne zajednice. Također, ove godine bi Vlada RH trebala usvojiti Plan razmještaja osoba kojima je odobrena međunarodna zaštita u Republici Hrvatskoj, kroz koji je planirano decentralizirano smještavanje izbjeglica. Sve su to razlozi zbog kojih Koordinacija za integraciju naglašava kako je važno **otvoriti prostor za upoznavanje i približavanje novih i starih članova našeg društva.**

“Smatramo kako je takav pristup važan i dobar put prema stvaranju interkulturalnosti. Potrebno je osigurati preduvjete za kvalitetno uključivanje izbjeglica u društvo u koje stižu i pripremiti lokalnu zajednicu koja će ih dočekati te omogućiti ljudima kojima je potrebna zaštita da je potraže i ostvare u Hrvatskoj ”, poručila je **Tea Vidović** iz [Centra za mirovne studije](http://www.cms.hr). Istaknula kako Koordinacija za integraciju ima dugogodišnje iskustvo u takvim procesima te je spremna stečena znanja prenijeti drugim organizacijama, pojedincima, inicijativama i lokalnim sredinama.
“Važno je ovom prilikom ponovno istaknuti, da je transparentnost politika i praksi te otvorena, dvosmjerna komunikacija između institucija, građana i civilnog društva, ključna za uspjeh integracije i prevenciju predrasuda i diskriminacije. Ove godine Tjedne IZBJEGLICAma! posvećujemo senzibilizaciji lokalnih zajednica, jer se u njima integracija odvija - u susjedstvu, u školi, na radnom mjestu”- naglasila je **Dragana Knezić** iz [Rehabilitacijskog centra za stres i traumu](http://www.rctzg.hr/). “Iz našeg iskustva mogu reći da građani i zajednice pokazuju empatiju i solidarnost s izbjeglicama, onda kada su na vrijeme i točno informirani i uključeni; suradnja institucija i organizacija civilnog društva u ovome je nezaobilazna”, dodala je.

Otvoreni susret i dijalog između izbjeglica i lokalne zajednice, spremnost za razmjenu iskustava, kulturnih posebnosti, međusobno razumijevanje i prihvaćanje - ključ su integracije koja je dvosmjeran proces, čemu svakodnevno svjedoči i Isusovačka služba za izbjeglice u svom Centru za integraciju izbjeglica SOL i udruga Are You Syrious? u svom integracijskom centru smještenom u zagrebačkom kvartu Središće.

“Taj korak više i korak bliže koji smo spremni učiniti jedni prema drugima, ono je što čini razliku. Podrška i otvorenost mikrozajednica, prvih susjeda - od neprocjenjive je važnosti I to je ono oko čega JRS nastoji, pružajući podršku u integraciji osobama koje su u RH stigle putem projekta preseljenja, kao i svim drugim izbjeglicama u procesu integracije. Jučer stranci, danas smo susjedi!” - poručuje **Mirna Varga** iz [Isusovačke službe za izbjeglice - JRS](http://www.jrs.hr/).

Slična iskustva ima i Are You Syrious?, pa tako **Antonija Potočki** iz udruge [Are You Syrious?](https://www.facebook.com/areyousyrious/?_rdc=1&_rdr) ističe kako je nakon prvotne skepse susjeda, AYS-ov integracijski centar postao je mjesto susreta, učenja i razmjene za ljude svih kultura. “Naši susjedi u međuvremenu su postali i naši najvrjedniji donatori, koji redovito dolaze provjeriti čega nedostaje u besplatnom dućanu koji vodimo, a u kojem se izbjeglice, ali i domaći ljudi u nevolji, mogu na dostojanstven način poslužiti najnužnijim potrepštinama” – rekla je Potočki i istaknula kako je to pokazatelj kako Hrvati imaju otvoreno srce i da su itekako spremni prihvatiti naše nove sugrađane.

Koordinacija za integraciju ističe kako je ključ integracije međusobno upoznavanje, ali i mogućnost pravodobnog informiranja, koje suzbija predrasude i diskriminaciju.

Zbog toga se okupila Građanska inicijativa Dugave, koja djeluje u zagrebačkom kvartu u kojem je smješteno Prihvatilište Porin u kojem žive tražitelji azila. “Kroz kulturne aktivnosti u lokalnoj zajednici nastojimo se predstaviti jedni drugima, a takvi su susreti važni jer mijenjaju sliku koju stječemo kroz medije”, istaknula je **Ksenija Banović** iz [Građanske inicijativa Dugave](https://www.facebook.com/Gra%C4%91anska-inicijativa-Dugave-690693497747987/) te dodala “kultura može biti okidač i poticaj za međusobno prihvaćanje i uvažavanje, a time i rušenje predrasuda”.

[Liječnici svijeta u Hrvatskoj](https://www.facebook.com/MdMHrvatska/?fref=ts), organizacija koja pruža liječničku skrb tražiteljima azila u Hrvatskoj od 2016. povodom Tjedana IZBJEGLICAma! istaknuli su kako je kada govorimo o uključivanju izbjeglica i tražitelja azila u društvo važno lokalnu zajednicu informirati o zdravstvenom stanju ljudi koji u tu zajednicu stižu, kako bi se uklonio mogući zazor ili bojazan građana po pitanju širenja zaraznih bolesti. Njihovi podaci pokazuju da tražitelji azila u Hrvatskoj imaju uglavnom slične zdravstvene probleme kao i ostali građani EU-a, dok je stopa infektivnih bolesti manja od 0,7%. Loši životni, ali i sanitarni, higijenski te smještajni uvjeti kojima su izbjeglice izložene na svom putovanju, predstavljaju dodatne rizike za tu populaciju, posebice za najugroženije među njima – žene, djecu i osobe s invaliditetom. Adekvatan smještaj, uključivanje u lokalnu zajednicu kroz rad ili pohađanje škole te rani pristup zdravstvenoj skrbi preduvjeti su za sprečavanje razvoja kroničnih i zaraznih bolesti, ali i za održavanje mentalnog zdravlja.

**Kako bi potaknula upoznavanje i dijalog lokalne zajednice i novopridošlih članova, Koordinacija za integraciju šestu godinu za redom organizira Tjedne IZBJEGLICAma! koji su započeli 6. lipnja međunarodnom konferencijom "Zajednice prakse - stari i novi članovi društva u procesu integracije", a traju do Svjetskog dana izbjeglica 20. lipnja. Raspored je dotupan na** [**Facebook eventu 6. Tjedni IZBJEGLICAma!**](https://www.facebook.com/events/450533059098486/) **i** [**ovdje**](https://sway.office.com/a3MGASEDHmWvaktv?ref=Link&loc=play)**.**

 **Za dodatne informacije slobodno kontaktirajte Lovorku Šošić na** **lovorka.sosic@cms.hr** **ili 0981898457.**